Papersnake/gushiwen huggingface dataset:
虞美人
王千秋（宋代）

琵琶弦畔春风面。曾向尊前见。彩云初散燕空楼。萧寺相逢各认、两眉愁。

旧时曲谱曾翻否。好在曹纲手。老来心绪怯么弦。出塞移船莫遣、到愁边。
送张穆之度岭
高俨（明代）

白头为客昔人悲，况复行当此乱离。江国昔年曾失路，才名今日恐非时。

只身旅食仍依友，万里家书欲寄谁。莫向天涯重留滞，青山还有白云期。
秋怀
虞俦（宋代）

结发从来数亦奇，人言猿臂不遭时。
诗成杜曲何多兴，赋旧兰台只浪悲。
松菊不关年少事，冰霜曾与岁寒期。
君看昨日凉风起，瓜上青蝇岂待麾。
雾峰杂咏十首 九 轻便铁道
林朝崧（清代）

几处溪桥铁线敷，蜿蜓直接雾山隅。眼前世事谁能料？此日康庄昔畏途。
四不可吟
邵雍（宋代）

言不可妄，行不可隳。
命不可忽，天不可违。
晓行
陈翊（唐代）

客梦正无凭，喧呼睡不能。
月移篷背雪，人远岸头灯。
樯影浮寒水，篙声碎断冰。
狸奴浑未觉，余煖恋青绫。
元弟以所业见投赋诗为赠
赵伯成（金朝）

耆旧隔存殁，为君重叹嗟。人门得嵇绍，文赋见张华。

夙有凌云笔，方乘犯斗槎。忘年即吾友，未可论通家。
三衢官舍和王府教
汪元量（宋代）

十年牢落走穷荒，万里归来行路长。
坐上佳宾能鼓瑟，窗前细雨好烧香。
武淹某泽常思汉，甫寓鄜州只念唐。
秉烛相看真梦寐，夜阑无语意茫茫。
郧洲晓发时已膺司寇之命二首 其二
顾璘（明代）

天青江雾重，霜白石林疏。官满抛公事，情閒悦道书。

试论麟节贵，何似鹿门居。再过襄阳去，羞逢庞老锄。
夜酌溪楼
殷尧藩（唐代）

楼居溪上凉生早，坐对城头起暮笳。打鼓泊船何处客，

捣衣隔竹是谁家。玉绳低转宵初迥，银烛高烧月近斜。

得意引杯须痛饮，好怀那许负年华。
养心殿古干梅
弘历（清代）

为报阳和到九重，一枝红绽暗香浓。亚盆漫忆辞东峤，作友何须倩老松。

鼻观恭来谙断续，心机忘处对舂容。林椿妙笔林逋句，却喜今朝次第逢。
试剑石
胡仲弓（宋代）

青蛇生胆气，袖过洞庭湖。
既有虎堪刺，岂无龙可屠。
铁山何用碎，崖石至今枯。
欲断楼兰首，能安砥礪欤。
雨歇二首 其一
张耒（宋代）

雨歇山园竹引芽，老禅睡起日初斜。今朝却忆香严老，解点沩山一椀茶。
游黄薜山三首
倪思（宋代）

历险扪高无路寻，乱山穷处是禅林。
谁知学道须辞世，真要入山如许深。
假乐
佚名（先秦）

假乐君子，显显令德，宜民宜人。受禄于天，保右命之，自天申之。
干禄百福，子孙千亿。穆穆皇皇，宜君宜王。不愆不忘，率由旧章。
威仪抑抑，德音秩秩。无怨无恶，率由群匹。受福无疆，四方之纲。
之纲之纪，燕及朋友。百辟卿士，媚于天子。不解于位，民之攸塈。
梦康仙示诗
漳郡守（唐代）

卖药因循未得还，却因耽酒到人间。

有心只恋琵琶坂，无意更登山上山。
尚书省受誓诫贻太庙裴丞
储光羲（唐代）

皇家有恒宪，斋祭崇明祀。严车伊洛间，受誓文昌里。

沉沉云阁见，稍稍城乌起。曙色照衣冠，虚庭鸣剑履。

裴回念私觌，怅望临清汜。点翰欲何言，相思从此始。
句
薛绍彭（宋代）

自然鸥鸟亲，日与渔樵遇。
依韵奉酬圣俞二十五兄见赠之作
欧阳修（宋代）

与君结交游，我最先众人。
我少既多难，君家常苦贫。
今为两衰既，发白面亦皴。
念君怀中玉，不及市上◇。
◇贱易为价，玉弃久埋尘。
惟能吐文章，白虹射星辰。
幸同居京城，远不隔重闉。
朝罢二三公，随我如鱼鳞。
君闻我来喜，置酒留逡巡。
不待主人请，自脱头上巾。
欢情虽渐鲜，老意益相亲。
穷达何足道，古来兹理均。
题常穆仲蘸碧
许棐（宋代）

舫样一亭小，依山复靠池。每来分席坐，须忆下湖时。

竹弄当窗影，花添蘸水枝。人间风浪恶，泛宅几天涯。
李节度平虏诗
殷尧藩（唐代）

百万王师下日边，将军雄略可图全。元勋未论封茅异，

捷势应知破竹然。燕警无烽清朔漠，秦文有宝进蓝田。

太平从此销兵甲，记取红羊换劫年。
山园三月桃未花
释文珦（宋代）

春风不入窭人家，三月园桃未著花。
老子放痴都不问，山厨日日饭胡麻。
凤凰台 其一
徐棫翁（宋代）

只合台前剩种桐，万柯摇碧护春风。纵无丹凤重来此，且障长安落日中。
寄湖掾杨浩然
强至（宋代）

新持手版苕溪掾，应恨浮名别故乡。
泽国几瞻飞雁序，春风自入坠鱣堂。
坐曹未改平生好，开卷能如往日忙。
龙首主人监郡乐，定蒙宾礼考文章。
道临川按阅兵将钱巽叔侍郎赋诗次其韵三首 其三
李纲（宋代）

经纶屯难正云雷，误沐恩光玷上台。报国有心同犬马，和羹无补愧盐梅。

偶持汉节如荆楚，幸会群英共酒杯。更辱佳篇与褒饰，珍藏他日诧田莱。
贤者之孝二百四十首·李士谦
林同（宋代）

杀生非孝也，人未必云然。
绝口杀害语，君看自小年。
题王氏志嘉堂二首 其一
李纲（宋代）

秀岭云屏拥，湍流玉佩锵。竹光深锁翠，兰气暗腾芳。

岂谓兵戈日，来登君子堂。美才方世用，嘉遁自难忘。
李使君挽词三首 其二
周紫芝（宋代）

溪头万杵响春雷，谈笑争看雉堞开。鼛鼓不须催昼急，丽谯疑复自天来。

一樽谁酹风前酒，万柳空垂雪后栽。鲁史书城三十六，不殚民力独公才。
得顾茂俭书及所著离思赋怅然有作
莫是龙（明代）

绿鬓伤春卧薜萝，青山起色近如何。
惯看交态尊前好，较是君情别后多。
明月自裁希逸赋，片云闲伴莫愁歌。
家人倘问风尘色，慷慨中原但枕戈。
赠同乡鲍给事
周旋（明代）

黄门清切受官初，虎榜登名世所誉。环佩晨趋迎玉辂，衣冠夕拜奉天书。

禁庭鹄立朝仪肃，直省莺啼昼漏疏。惟喜乡邻沾薄宦，羊裘退食共纡徐。
江亭晚眺
赵廷恺（清代）

愁云向晚绕荒台，历历斜阳倒影开。红叶似花沿岸发，青山如郭抱江来。

谁怜野客狂兼醉，自向秋风去复回。世路几多穷达感，但登临处且衔杯。
示方传琮传珏二子 其二
释今无（明代）

家势文章谁得似，长成功业自然优。福基更比灵台峻，执笏垂鱼心可求。
阮郎归
王从叔（宋代）

风中柳絮水中萍。聚散两无情。斜阳路上短长亭。今朝第几程。

何限事，可怜生。能消几度春。别时言语总伤心。何曾一字真。
读史杂感 其二
杨光仪（清代）

勒石浯溪际中兴，深宵不复感鸡鸣。分符典郡皆能吏，束带谈兵负盛名。

绝学宁无秦博士，空交谁致鲁诸生。有人更作生还望，老去班超尚远征。
豫章留别诸公
严羽（宋代）

登舻眺海日，涉岛听江猿。何意豫章国，还著孤蓬根。

经过徐孺豫，出入洪乔门。昔看秋叶落，今见荷花繁。

颇耽山水趣，正惬朋从温。穷秋催客去，独帆若云奔。

追攀感数子，酒襟馀泪痕。既伤岁月晚，复恋烟霞樽。

欢乐无定序，聚散同朝昏。丈夫志四海，别离何足论。
郑侍郎送蜡梅次韵三首
曾几（宋代）

江梅难以蜡妆成，女手虽工未必能。
香气恼人眠不著，若为学得定中僧。
句 其二
翁定（宋代）

在朝但觉民瞻耸，参政从知国势高。
宜晚小酌二首
陈著（宋代）

天理人伦古到今，一门三世弟兄心。
紫荆树树花如锦，方信春风无浅深。
喜雨八绝寄显道作 其一
欧阳澈（宋代）

阴雨萧萧夜接晨，如云禾稼一番新。康衢击壤歌声沸，乐岁应无甑里尘。
同陈骠骑携妓西郊射猎
汪霦（清代）

小队出重城，红妆结驷行。英雄偏好色，女子亦知兵。

马上琵琶奏，军中铙吹鸣。诸公但驰猎，吾最爱秦声。
送赵介之赴舂陵十首
彭龟年（宋代）

尝闻居士语，丁宁有深旨。
要使眼高人，不识贵公子。
留别马卧仙
成鹫（清代）

山僧出世还在世，从来不作安居计。孤云野鹤自相于，三迁四徙无拘系。

去年结社铁城东，闭门不觉成老翁。名山笑我不归去，缄书万里来秋风。

秋风吹冷那伽定，目送飞鸿发高兴。竿木随身别旧林，林间好友劳相赠。

但言方外本无家，不用乘秋上海槎。藕泉泉煮莲峰茗，留君差胜赵州茶。

殷勤多谢深存注，人非麋鹿难长聚。断蓬宛转逐浮云，落花荏苒随飞絮。

我去参方君宦游，前途各各不相谋。选官选佛从所好，输君一着看封侯。
咏梅次韵二首 其二
张孝祥（宋代）

天与孤标不受尘，生憎桃李斗芳新。诗成名下无虚士，花在身边当丽人。

只恐素英欺白发，试烦纤手插乌巾。风流今代神仙尉，管得河阳县里春。
偈颂八十七首 其八十七
释慧开（宋代）

烂柴头，火一团。急著眼，莫颟顸，星在秤兮不在盘。
塞上
崔融（唐代）

旅魂惊塞北，归望断河西。春风若可寄，暂为绕兰闺。
思山居一十首。思乡园老人
李德裕（唐代）

常羡荜门翁，所思惟岁稔。遥知松月曙，尚在山窗寝。

兰气入幽帘，禽言傍孤枕。晨兴步岩径，更酌寒泉饮。
浣溪沙
珍娘（宋代）

溪雾溪烟溪景新。溶溶春水浸春云。碧琉璃底静无尘。风扬游丝随蝶翅，雨飘飞絮湿鸳唇。桃花片片送残春。
浣溪沙
蔡伸（宋代）

紫燕双双掠水飞。廉纤小雨未成泥。篱边开尽野蔷薇。

会少离成终有恨，暂来还去益堪悲。后期重约采莲时。
昼卧
陆游（宋代）

秋暑侵人气力微，烧香高枕掩斋扉。
弄姿野蘤晴犹敛，作态江云晚未归。
身外极知皆梦事，世间随处有危机。
故山松菊今何似，晚矣渊明悟昨非。
放船二首 其二
朱熹（宋代）

畴昔清溪峡，船头戏彩翰。十年空往事，一梦记前滩。

陡绝垂苍壁，澄虚列翠峦。今宵诗卷里，重得纵遐观。
将归二首
苏辙（宋代）

为客不满岁，还家见两孙。
遥知临竹户，相对引瓢樽。
老罢那嫌瘦，心宽尚喜存。
风波随处有，何幸免惊奔。
村游
陆游（宋代）

闭户苦无憀，行行不觉遥，人稀废古井，水退筑新桥。
野店听山雨，僧厨馈药苗。
湖中有高士，折简恐难招。
同景瑜诸人饮于横碧 其二
韩淲（宋代）

夜色起佛屋，遥遥一钟鸣。年运今何时，共此觞咏情。

竹炉煴深煖，纸窗留微明。举手揖坐客，为善无近名。
遗直堂
曾几（宋代）

柏叶松其身，在时公手植。
杂树谁所栽，一钱初不值。
太守林太博赠瑞香花
刘克庄（宋代）

吏散庭空戟影斜，吟笺飞到野人家。
隋珠和璧难酬价，禅榻茶瓯忒负花。
谱欠名人为品藻，诗因尤物始萌芽。
近公匹似熏班马，荀令风流未足夸。
御阁春帖子
夏竦（宋代）

青逵布序韶晖盛，紫禁乘春乐事多。
海域晏清无夕虑，斋居宣室顺天和。
夷狄之孝十首·回纥
林同（宋代）

瞥尔惊吾父，同然拜令公。
遥知恩义重，恰似与真同。
历代诗 其七 西汉
杨简（宋代）

西汉十二君，高惠吕后文。景帝传于武，遂及昭宣元。

成哀平帝后，王莽乃为君。昌邑兼孺子，二人不足云。
窄径
孙原湘（清代）

邂逅重门窄径偏，翔风依鬓总嫣然。花从转侧看尤媚，云为夷犹态更妍。

暖语兜来心坎里，柔魂钩去眼梢边。何因却把双鬟见，缓住工鞋一细怜。
和张次道再游翠岩之作
陈师道（宋代）

去岁寻山有旧题，重来似与故人期。
回峦俯仰如迎客，流水喧鸣拟索诗。
岭路依危通鸟过，吾身趁健白云随。
自怜久快屠门嚼，欲往安能久茹芝。
穷士
彭任（清代）

金山有穷士，寒暑未知年。曾向冰天饭，常乘露地眠。

居行无定止，琴瑟不须弦。得酒饮难醉，梦梦视上天。
杂题
陆游（宋代）

大儿都门久栖栖，小儿调官今复西。
邻家父子我所羡，泥水没膝扶耕犁。
赠仲至 其一
彭汝砺（宋代）

愁忧平日漫纷纷，浅俗何能补上闻。欲乞一舟江海去，听君功业上青云。
思省吟
邵雍（宋代）

仲尼再思，鲁子三省。
予何人哉，敢忘修整。
自排山经熊罴岭至祁阳作
屈大均（明代）

百里藤萝路，阴森万木中。山寒多宿雨，叶尽少悲风。

岭峤千盘入，湖湘一线通。楚南香草地，处处见兰丛。
蝶恋花 秋月
方佺（清代）

漠漠清光千万里。云拥冰轮，一片轻如纸。借问嫦娥何若此。

只应长伴愁人尔。

照彻陶篱黄共紫。渐渐梅梢，影乱横塘水。睡熟芙蓉谁唤起。

寒螀声里啼残矣。
春秋战国门。荆轲
周昙（唐代）

反刃相酬是匹夫，安知突骑驾群胡。

有心为报怀权略，可在於期与地图。
游洞霄宫
卢正中（宋代）

云海三山路忽通，形神俱妙玉霄东。
八篇拟授无司马，银鼎浮珠问葛翁。
怀仙志
何澜泰（明代）

薄命伤红粉，风流忆翠翘。歌藏花底舌，舞绝柳边腰。

楚馆生牢落，骊山锁寂寥。素娥邀尔伴，仙路可逍遥。
听航船歌十首
方回（元代）

家住斜塘大户边，时荒米贵欠他钱。
从此驾船归不得，无钱且驾小航船。
得閤门报以予班学士诏复赐衣带因怀初锡倏阅十年感恩纪事二首 其一
岳珂（宋代）

忆昔除书下赤墀，赐鞶即日拜金闺。未容汗脚踏龙尾，先为围腰铸袅蹄。

紫诏一朝来蔀室，丹霄十载望躔奎。君恩一再知难报，谁赋维梁濡翼鹈。
宿定林示无外
王安石（宋代）

天女穿林至，姮娥度陇来。
欲归今晼晚，相值且徘徊。
谁谓我忘老，如闻虫造哀。
邻衾亦不寐，共尽白云杯。
婆罗门令 蓝村规予久不遂结茅之约，寄此订后期
李良年（清代）

前岁别、满溪风燕。今岁别、又半汀霜雁。两度丁宁，只说我、归耕晚。

真负汝，十载西畴伴。

衰杨外，枫乍染。峭帆轻、一霎吴江远。松扉竹屋村南路，粗就也、早归梦先占。

故人应笑，依旧门掩。准拟来春，相见不是梅花岸。

定是桃花岸。
庚子季秋赠别顾宁人社兄之会稽
杜漺（清代）

都门曾诺共之官，恰比前人解后欢。燕颔数奇天壤少，虎头痴绝古今难。

布帆送客情何极，木榻留君计尚宽。一柬间关传小宋，禹陵消息去漫漫。
傅靳溪山行
彭淑（清代）

信美山中采蕨薇，麦田惊起野鸡飞。东风似遣知春晚，乱洒桃花上客衣。
游虎丘
郑觉民（宋代）

丘壑癖所耽，从游虎踞岩。
山形藏古寺，泉脉涌幽潭。
远望悲陈迹，清禅任闭庵。
繇来贤达士，捷径鄙终南。
次韵秋日五首
姜特立（宋代）

木落山寒境更幽，世间万事入搔头。
何人为广秋声赋，我欲归田蚤晚休。
病中突接辛浦通守弥留之书为之一恸 其三
全祖望（清代）

冰霜节操千夫特，玉雪才华万首盈。二语早堪作自志，了然撒手尽生平。
磬湖即事
喻良能（宋代）

十亩烟波阔，平开一画图。
已添无数景，唤作小西湖。
器周秀实
王洋（宋代）

翁来谓有世间情，翁弃人寰一叶轻。
白玉楼成金阙峻，步虚章就紫霄清。
笑谈烈焰怀飞壁，寂寞空潮自打城。
大笔如椽石似玉，何人为与说平生。
西峰牧笛
刘庆馀（明代）

乱石荒村小径开，断桥流水复萦回。一犁春雨牵黄犊，半亩芃田映绿苔。

柯竹响生天籁动，梅花韵叠楚歌来。临风三弄同归去，不觉西风夕照催。
再用韵酬朱行甫
方岳（宋代）

梦中翠凤飞来双，驾言后土逊名邦。
手持玉简判红紫，敛袂欲名诗城降。
粹容喜动日月角，揖我入对玲珑窗。
为言琼花返蓬阆，下界久矣无根椿。
乃今存者赝本耳，补亡名给青油幢。
人间识真盖亦寡，载酒嘉宾宁论缸。
黄冠诞谲谨勿信，传讹听舛其言咙。
为花作辨氏子，谬妄补入黄锺腔。
耳庸目陋惑世俗，其罪不能三赦蠢。
朱云之孙亦奇士，文有气骨丰而厖。
谓琼赤玉匪为白，不比俗论纷茸尨。
诗筒往来捷於响，夜发严鼓声逢逢。
咨尔岳为谢此老，壮哉寸管飞涛江。
和叔夏田舍三绝
胡寅（宋代）

作堨辛勤雨更迟，桔槔谁语汉阴知。
不嫌机事侵纯白，一日何妨灌百畦。
王子猷返棹处
王铚（宋代）

我家住在剡溪曲，万壑千山看不足。
却笑当年访戴人，雪夜扁舟去何速。
子瞻和陶公读山海经诗欲同作而未成梦中得数
苏辙（宋代）

此心淡无著，与物常欣然。
虚闲偶有见，白云在空间。
爱之欲吐玩，恐为时俗传。
逡巡自失去，云散空长天。
永愧陶彭泽，佳句如珠圆。
寒食放吏斋居悄然
孔天胤（明代）

龙忌殊乡国，鸡栖感岁时。
云天沈旅况，风日倍离思。
杏雨春城暗，兰烟晚径迟。
搴芳欲有赠，淹蹇意空持。
汉南州按行江涘以诗见寄
宋祁（宋代）

侧帽风轻过大堤，水村骄马惜障泥。
前驱夹道旟开隼，合宴传飧帐绕犀。
净练寒江供望阔，赤萍圆日对吟低。
轻筒络绎传清唱，知在春烟几曲溪。
含山店梦觉作
韦庄（唐代）

曾为流离惯别家，等闲挥袂客天涯。
灯前一觉江南梦，惆怅起来山月斜。
忆与唐公游西湖
宋祁（宋代）

荷花深处放舟行，棹触荷珠碎又成。
莫道使君迷醉曲，分明认得采莲声。
过姜贞毅宅次徐莘友韵
包彬（清代）

东海孤臣栖止后，清波瘦石总堪伤。忠魂黯惨埋殷血，谏草流传想皂囊。

半劫莺花梅尉市，百年风雅郑公乡。遗民孝义终衔恤，此日谁探眢井藏。
一叶落·一叶落
李存勖（唐代）

一叶落，褰珠箔。
此时景物正萧索。
画楼月影寒，西风吹罗幕。
吹罗幕，往事思量着。
徐偃王庙
刘克庄（宋代）

仁暴由来各异施，秦徐至竟孰雄雌。
君看骊岫今无墓，得似柯山尚有祠。
谨次君倚舍人寄题惠山翠麓亭韵
焦千之（宋代）

余爱兹山昔屡游，回环气象冷清幽。茂林滃郁叠苍翠，宴坐潇洒风飕飗。

密甃积藓迸泉眼，飞翚比翼参云头。径边谁开青步障，客来共泛紫玉瓯。

每思乘兴可独往，尘缨未濯莫我留。胜处尽至心未厌，健步历览势挟辀。

平生趣向与时背，泉石夙志略已酬。兹山独以泉品贵，乃得嘉名传九州。

譬人其中贵有物，源深混混难穷搜。支公此去久愈爱，自我佳句忘百忧。

忽蒙远寄煮岩壑，而我方欲千里求。愿公早见疑蛇解，急诏当应易剡舟。
又招虞仲来竹阁
许景衡（宋代）

一诺定须游竹阁，多时凝望出松台。祇应城市醺醺醉，肯为诗翁特特来。

湖水秋来清见底，仙山雨后翠成堆。栏干供尽登临目，鸥鹭翩翩日几回。
偶游仙都道先以长句见寄依韵奉答
吕南公（宋代）

吹灯染小帖，借马忤厩人。岂其事朝参，强欲观云泉。

盥栉具袍带，超遥石桥间。同征二十蹄，驽骏乱后先。

朝曦遽突兀，送我溢背温。乐郊民何知，桃李自满园。

逶迤松下路，不践已八年。道翁喜吾来，煮茗巨石根。

导我复勉我，攀跻绕巑岏。依依梦中游，忽得惊觉魂。

一听钟鼓响，载惭尘土昏。顾兹清泚流，照洗憔悴颜。

曀曀金碧光，嘈嘈杉桧喧。楼台有新增，碑版多旧观。

啸客遍厢闼，周爰讯黄冠。白头师灵仙，不免归丘坟。

太息五浊士，凭痴待飞翻。譬持数寸胶，拟救九曲浑。

往者不肯说，来乎付谁怨。唯当悟至真，可入了世论。

崔嵬黄守庵，本是刘伶裈。忆我初借卧，嗒焉过西曛。

踏黑叩归户，仓忙遭骂言。宁知复来时，邂逅乃见尊。

中从鲍兄至，三岁四五番。题诗不知我，命酌戒醒还。

丹霞所未识，西望久目存。畏雨我独止，于今负长叹。

鲍去死令长，无人辨龙蚖。我穷羞白襕，引分逃山樊。

俛仰十五载，恍如毕晨餐。方为此日游，忽计后戚欢。

何以遣孤愤，随鞍有残樽。焚鱼濯瓷瓯，浩荡临前轩。

适举共悄嘿，屡觞渐纷纭。步兵俄鼎来，四座惊欲奔。

授我大纸卷，捧承疑未安。披张纵眼力，审是陈侯篇。

上序天质坏，借余尽情文。下伤素交稀，庆快末契敦。

忧我困跋履，且令慎盘飧。平生惯众憎，读罢肠轮囷。

引笔欲作报，停杯类含酸。人间有义好，蕲向异辙辕。

权势之所在，万夫呈肺肝。风云苟不至，亲戚争弃捐。

此谬匪朝夕，期谁反狂澜。馀龄既蹉跎，乃得逸驾攀。

感槩舍酒去，冲烟下耕村。黎明候铃斋，再拜以谢闻。
大寒
陆游（宋代）

大寒雪未消，闭户不能出，可怜切云冠，局此容膝室。
吾车适已切，吾驭久罢叱，拂麈取一编，相对辄终日。
亡羊戒多岐，学道当致一，信能宗阙里，百氏端可黜。
为山傥勿休，会见高崒嵂。
颓龄虽已迫，孺子有美质。
春晚即事
张守（宋代）

风条日萼半披残，不用登临意惘然。宿麦吐芒风卷浪，垂杨吹絮暖生烟。

送春莺友分明语，并水凫雏取次眠。触眼风光浑有味，人生行乐且加鞭。
谢人寄酒
陈师道（宋代）

旧香余味记黄封，厌见春泥满眼红。
千乘莫从公子後，百壶能为故人东。
一剪梅·唱到阳关第四声
刘仙伦（宋代）

唱到阳关第四声。香带轻分。罗带轻分。杏花时节雨纷纷。山绕带村。水绕带村。
更没心情共酒尊。春衫香满，空有啼痕。一般离思两销魂。马上黄昏。楼上黄昏。
东便殿进讲赐酒时牡丹盛开作 其二
周伯琦（元代）

天颜每为讲经怡，锦绣丛中酒一卮。因笑沉香亭畔客，清狂只解赋新词。
隔浦莲近拍·新篁爷翠葆
周邦彦（宋代）

新篁爷翠葆，曲径通深窈。
夏果收新脆，金丸落，惊飞鸟。
浓霭迷收草。蛙声闹，骤雨鸣池沼。
水亭小，浮萍破处，檐花帘影颠倒。
纶巾羽扇，困卧北窗清晓。
屏里吴山梦自到。
惊觉，依然身在江表！
暮春书怀
释文珦（宋代）

青春还又暮，草树各相高。
细雨啼姑恶，微风飞伯劳。
壮怀消白发，隐迹寄玄袍。
万事何须计，人生各有遭。
宫词一百首
岳珂（宋代）

金花诏纸夜封芹，首录先朝社稷臣。
贯日精忠格天业，狂胡勿谓汉无人。
钱塘怀友
黄清老（元代）

舟泊风林一雁声，白蘋红蓼共思君。月明江水多于海，雨后秋山碧似云。
夜饮呈叶司户
张镃（宋代）

欲薄交难古，心亲话许深。
更长银烛夜，院静石云阴。
冷梦多孱骨，修程费老襟。
松壶梅并插，投醉且高吟。
度永济桥作歌
弘历（清代）

长桥接岸亘逦迤，留孔多缘泻潦水。上承骆马下六塘，节宣见潦济运起。

有司除道欲就夷，径度河滩桥仰视。涨痕几欲与桥平，是今所行乃河里。

沟浍可盈河讵可，知艰惭无治法尔。石砥中复多断缺，问因去年浪所毁。

何不亟修云有待，回銮次第方经理。往来通衢赖此存，夏霖转瞬其何恃。

发帑鸠工勿再延，永言颠末识所以。
赠沈尹北征 其二
霍与瑕（明代）

回首十七年，群居在京华。柳树曲湾湾，四围少人家。

春昼有啼莺，春宵闻乱蛙。春水满池塘，春风飘落花。

执手递行吟，点瑟更回琴。君倡流水调，吾亦续馀音。

倏忽各一天，蹉跎岁月深。愚陋少切磋，寥落至如今。
久斋时为南康赵司户作
项安世（宋代）

岁寒始见松将柳，道远方分骥若驽。
凿井为山新意气，断干穿石老工夫。
重湖水作葡萄涨，五老云成锦绣铺。
万古千秋模不尽，几家文集几家图。
饲鱼
弘历（清代）

风日清且淑，溪流澹复湉。文鳞泳碧澄，不辨鲤与鲇。

投饵偶饲之，匪学渔人贪。依蒲任潜跃，争食群喁噞。

忘机鸥鸟集，知乐鱼儿忺。物各含生生，妙意触目参。
牟德范题范石湖墨迹次韵
方回（元代）

亨衢进补华虫哀，暮景归调姹女炉。
此老笔端今或有，乾淳蹉了后来无。
白头吟
李白（唐代）

锦水东北流，波荡双鸳鸯。
雄巢汉宫树，雌弄秦草芳。
宁同万死碎绮翼，不忍云间两分张。
此时阿娇正娇妒，独坐长门愁日暮。
但愿君恩顾妾深，岂惜黄金买词赋。
相如作赋得黄金，丈夫好新多异心。
一朝将聘茂陵女，文君因赠白头吟。
东流不作西归水，落花辞条归故林。(归 一作：羞)
兔丝固无情，随风任倾倒。(固 一作：本)
谁使女萝枝，而来强萦抱。
两草犹一心，人心不如草。
莫卷龙须席，从他生网丝。
且留琥珀枕，或有梦来时。
覆水再收岂满杯，弃妾已去难重回。
古来得意不相负，只今惟见青陵台。
次韵和杨叔恬赠郑秘丞
刘攽（宋代）

纬萧弃明珠，龟手安絣漂。浮生每殊涂，吹万亦异窍。

传剑不成显，谈舌无与掉。圜冠岂误身，儒术真寡要。

岁时不我与，壮年更稚少。白发绿鬓多，班班已盈照。

安排慕无闷，推命独孤笑。趋愚甘就迂，遣累稍夷峭。

嵯峨天门开，事业寄周召。登贤如弗及，得士故颇料。

乃知古犹今，孰有贺随吊。寸善曾不遗，有功辄先调。

骅骝自西极，翠羽出丹徼。黄钟陋巴歈，文鼎嗤畚筱。

况闻丘园秀，得以虚名钓。唯忧有道卷，莫敢后时诮。

食苹鹿相呼，在鹤鸡群叫。饭牛歌何哀，筑岩貌惟肖。

顾予乃迷方，黥劓谁与疗。章甫期适越，风帆欲逾峤。

敦敦乐瓢箪，耿耿甚荧耀。聊欢龟曳涂，犹畏牺入庙。

同声邈难期，僻陋常耳剽。逢君独欣然，夙昔共明诏。

屡闻诸侯辟，复见尚书召。奈何竟栖栖，尘土翳光曜。

西山悲采薇，鼎食归洒削。飞将不得封，重侯付嫖姚。

新篇一何工，大巧全众妙。上言道路勤，山海穷听眺。

次述畴昔游，弁髦迨冠醮。下云厌屡空，藜藿甘咀嚼。

英贤困奇蹇，为善谁复劭。譬如饮洪钟，伟量乃能釂。

郑公亦全材，大厦方䆗窱。珉瑶谢尺璧，丝管让清啸。

同当鹄翻云，肯为鱼在𦌒。千里由咫尺，西城始春烧。

吾闻天祐贤，柞棫民所燎。胡为沮溺俦，躬耕老蓬藋。
柳
刘克庄（宋代）

静是无憀动是狂，秋蝉两两抱斜阳。
不知才思能多少，瘦得腰肢似沈郎。
杂咏 其三
米芾（宋代）

赠我白毫笔，报以木兰酒。我书将示谁，汝笔称我手。
广信至玉山舟中 其一
纪大奎（清代）

水如树欲静，滩如风不宁。百里断肠声，当年游子听。

一往不可复，此行安所欲。千古流水心，耿耿在幽独。
往年随故府吴兴公夜泊芜湖口今赴官西去再宿芜湖感旧伤怀因成十六韵
杜牧（唐代）

南指陵阳路，东流似昔年。重恩山未答，双鬓雪飘然。

数仞惭投迹，群公愧拍肩。驽骀蒙锦绣，尘土浴潺湲。

郭隗黄金峻，虞卿白璧鲜。貔貅环玉帐，鹦鹉破蛮笺。

极浦沈碑会，秋花落帽筵。旌旗明迥野，冠佩照神仙。

筹画言何补，优容道实全。讴谣人扑地，鸡犬树连天。

紫凤超如电，青襟散似烟。苍生未经济，坟草已芊绵。

往事惟沙月，孤灯但客船。岘山云影畔，棠叶水声前。

故国还归去，浮生亦可怜。高歌一曲泪，明日夕阳边。
小娥别余三载矣近颇不见消息再寄长句
鲁兰仙（清代）

出门怅何适，满目尽芳草。不见故人来，惟见春花老。

春花几度故月多，别时容颜今如何。忆昔香车驾初枉，握手中庭秋月朗。

幽蛩啼歇寒霜飞，野风四起群木响。我心此时悲蹉跎，君未知之呼我歌。

我歌一曲君戚戚，徘徊为之三叹息。自从君归长别离，春秋燕雁更代飞。

几折垂杨无所赠，倚遍碧桃总相思。相思出向清溪头，溪上飞花逐水流。
住京寄同志
聂夷中（唐代）

有京如在道，日日先鸡起。不离十二街，日行一百里。

役役大块上，周朝复秦市。贵贱与贤愚，古今同一轨。

白兔落天西，赤鸦飞海底。一日复一日，日日无终始。

自嫌性如石，不达荣辱理。试问九十翁，吾今尚如此。
颂古
释道颜（宋代）

入林不动草，入水不动波。
镬汤无冷处，合眼跳黄河。
戊戌馆中分韵饯刘秘书
徐元杰（宋代）

圣明钦恤重皋陶，一日飞星五使轺。
方幸蓬山陪末属，遽瞻英簜隔层霄。
谆谆天语扶邦计，念念民生弼教条。
轻重适权孚简眷，金鸡山色谶鸡翘。
石虬亭
严永华（清代）

滇山看已遍，来上石虬亭。嵌壁碑文绿，盈阶草色青。

相逢原旧识，此别可重经。倚柱閒吟句，神龙漫出听。
题公安宰黄叔万鲁斋
曾丰（宋代）

渊中见潜鱼，床下闻鬭蚁。
从知聪和明，反累目与耳。
孔门三千聪，十资九其慧。
意失道之归，端为慧所使。
回以愚故专，首得一宗旨。
其次参好修，与回亦无异。
受裁鲁有作，学道心不贰。
顿悟圣授机，万理付一唯。
灵谷寺看梅五首 其五
邓云霄（明代）

疏林澹澹挂斜晖，眼底游人看渐稀。芳草尚留珠履迹，香风遥送玉骢飞。

山空转觉烟云净，春好何须锦绣围。最爱月明诸客散，万花深处一僧归。
始皇
刘筠（宋代）

利觜由来得擅场，尽迁豪富入咸阳。
属车夜出迷云雨，峻令朝咸剧虎狼。
前殿建旗凌紫极，东门立石见扶桑。
从臣嘉颂徒虚美，不柰卢生谶国亡。
江南春
许稷（唐代）

江南正月春花早，梅花柳花夹长道。江南二月春光半，杏白桃红香蕊散。

江南三月春光暮，蝴蝶闲飞绕深圃。
海外谣
李光（宋代）

嗟尔海南民，遭此赃吏阨。衔冤无所诉，相炽起为贼。

为贼计诚拙，尚可活朝夕。摄官陈建中，贪猥最狼藉。

有女攀势要，不料非偶匹。但务房奁多，苞苴又络绎。

挟此恣贪惏，如虎傅以翼。贰车号按察，往诉遭箠击。

最后差丁夫，欲免人十直。贫民卖妻孥，强者起持戟。

至今文昌县，白昼无人迹。其次经界官，太守乃姻戚。

随行纵狱吏，声势如霹雳。郡县遭唾骂，图册成覆易。

三豪因众怒，从者如苇棘。去年从说谕，闾里已帖息。

狂谋起赇吏，从此复反侧。愚民本无知，胁诱冒锋镝。

焚荡玉石俱，老弱转沟洫。遗骸横道路，流血千里赤。

杀戮诚快意，赃吏有德色。从今无忌惮，徵敛几时息。

沉香与翠羽，穷搜远弹射。乌衣遍村墟，气焰已可炙。

久矣摄官弊，至此亦云极。祖宗有成法，赃吏盍杖脊。

疲民正憔悴，使者宜悯恻。轺车难数来，时遣一幕职。

永宽海外氓，精求二千石。世无采诗官，吾言徒感激。
和费君乐游山之什
周敦颐（宋代）

云树岩泉景尽奇，登临深恨访寻迟。
长楼未得于何记，犹有君能雅和诗。
同蔡孚起居咏鹦鹉
胡皓（唐代）

鹦鹉殊姿致，鸾皇得比肩。常寻金殿里，每话玉阶前。
贾谊才方达，扬雄老未迁。能言既有地，何惜为闻天。
陪宜春守皮献臣游化成岩
韦骧（宋代）

城闉北出春江阔，铁锁联舟波浪截。驱车度岸得幽岑，半带云浪青欲活。

何年造化成此岩，谁为高阁依巉巉。穿岩登阁意思豁，气象百种相交参。

双旌远映苍烟色，山鸟江花俱自得。使君暇豫真适然，万室鸣弦不知极。

江南旧美传庾公，浩辈爽逸陪游从。风流不减当时盛，独愧非才列座中。
春日同金处士姚鸿胪集许奉常宅次奉常韵
欧大任（明代）

一轺吾尚傍风尘，江左衣冠半隐沦。六鹄并来昆圃客，二龙谁隐汝南人。

尊前寄赏同看竹，赋里怀归不待莼。为是旧游容入社，可能无意橘花春。
忆秦娥（初冬）
赵长卿（宋代）

寒萧索。征鸿过尽离怀恶。离怀恶。江空天迥，夜寒枫落。

有人应误刀头约。情深翻恨郎情薄。郎情薄。梦回长是，半床闲却。
答关茂才子璿 其一
光鹫（清代）

之子信殊众，飘飘琼树枝。相逢端水上，不觉还山迟。

独鹤下高树，怒蛙喧一池。嚣尘满天地，何处可扬眉。
补葺残编有感而作
郭之奇（明代）

书缺有閒轶时见。博闻强记尤堪羡。壁中科斗漫传疑，纸上蠹堪空日变。

错令迂儒滞妄胸，谁为太始开生面。我生之初尚无为，文华石匮盈千卷。

玉堂弟子三十人，破的推锋孰我先。金台遗迹恣捃摭，中秘奇闻多手缮。

岂期嬴火二千年，此日炎灰今忽煽。斯文将丧又十秋，断简如烟复如霰。

已教磨鼻似书绅，自怜糟粕供肴馔。保残聊集圣贤裘，继往初携今古线。

不妨所阙慎其馀，以待同人心相衍。口授仍忆济南生，穷愁再续虞卿传。
弘治龙飞歌
朱诚泳（明代）

于皇太祖高皇帝，受命于天驭神器。巍巍六合永为家，鸿业相承千万世。

文祖神谋治两京，武戡文化天下平。猗欤仁祖及宣祖，洋洋雅颂同休声。

英皇智勇冠前古，百万貔貅振威武。重登大宝日重明，至治真成步三五。

绵绵历数归宪宗，与天同运还同功。虞舜执中传圣嗣，汉文至孝尊慈宫。

六龙返辔归何急，攀折龙髯追莫及。红尘隔断白云乡，群臣空抱遗弓泣。

太平天子属今皇，尧眉舜目非寻常。元老徵来居鼎鼐，群奸屏去投遐荒。

放珍禽，驱猛兽，祖训昭回光复旧。琅玕火齐却承筐，商琏夏瑚轻莫售。

天命维新政维始，不宗佛子宗夫子。前朝陵寝总沾恩，万国山川俱入祀。

风不鸣条海不波，四时玉烛调元和。邈绵天统纪弘治，宗臣首倡龙飞歌。
村行
成彦雄（五代）

暧暧村烟暮，牧童出深坞。
骑牛不顾人，吹笛寻山去。
咏才德
鲁訔（宋代）

韵如风蝉蜕尘垢，气如春容在杨柳。
风流翰墨俱细事，自是吾家道门友。
纪愁
俞桂（宋代）

可笑无诗纪四愁，强将欢伯解吾忧。
夜长明月纱窗冷，分得寒蛩一半秋。
闻筝诗
文休承（明代）

泠泠寒玉泻秦筝，片片清声似断冰。
一曲浑疑李凭在，不知秋旅是金陵。
上蔡太师生辰诗四首 其四
韩驹（宋代）

天遣飞仙下九州，儗伦慎勿汉唐求。他年吕望应黄发，今日周公尚黑头。

夹辅元勋归玉铉，太平馀事入银钩。庆河一派莆阳水，长绕壶山滚滚流。
何家庄八景 其三 杉山翠色
何乔新（明代）

我昔种嘉树，封培恒究心。樵斧不敢睨，牛羊靡相侵。

兹焉三十载，苍然秀穹林。乔柯拂晴昊，密叶荫閒浔。

春至黛色媚，雨馀翠烟深。岂同牛山木，濯濯彼遥岑。
读经示儿子
陆游（宋代）

通经本训诂，讲字极声形。
未尽寸心苦，已销双鬓青。
惧如临战阵，敬若在朝廷。
此是吾家事，儿曹要细听。
仁圣皇太后圣节朝贺
区大相（明代）

璚宫瑞霭接层台，天子承欢龙衮来。长乐慈云仙仗晓，坤闱御衮曙钟开。

玉桃先发宜春苑，瑶水重添献寿杯。幸从九重称庆毕，方随万国颂恩回。
玻璃泉
赵公豫（宋代）

都梁环绕尽高山，山下幽泉沁齿甘。入境顿忘人事扰，临流能润舌喉乾。

孤亭掩映风云幻，曲槛迷离烟雨寒。泗地年来成泽国，奠安常作救时看。
夜雨徐明府子研枉驾旅寓
谢榛（明代）

冒雨一乘兴，仆夫应畏难。交从今夕定，情自故乡看。

城迥钟相隔，槐疏鸟共寒。携樽慰旅况，冯铗不须弹。
下第后归永乐里自题二首
赵嘏（唐代）

无地无媒只一身，归来空拂满床尘。

尊前尽日谁相对，唯有南床似故人。

玄发侵愁忽似翁，暖尘寒袖共东风。

公卿门户不知处，立马九衢春影中。
次韵杨帅留客赏雪二首
陈造（宋代）

园林花絮忽冥冥，水墨工夫忆李成。
琼树挽春争炫昼，玉龙转李寂无声。
绮罗樽俎诸宾醉，箫鼓楼台九陌晴。
不比游仙向来梦，真陪仙伯燕曾城。
挽方宫使
何梦桂（宋代）

鼎湖弓堕赋归来，地拆天分泰华颓。
膝上二雏兵血燐，楼头万卷劫池灰。
百年豪杰埋荒草，半世功名落大槐。
身后有孙酹松柏，桥陵金粟暗苍苔。
送段觉归杜曲闲居
许浑（唐代）

书剑南归去，山扉别几年。苔侵岩下路，果落洞中泉。

红叶高斋雨，青萝曲槛烟。宁知远游客，羸马太行前。
偈倾一百六十九首
释智朋（宋代）

丛林圣制，有解有结。
透脱重关，红炉点雪。
东行巡屯诗四首 其一
成书（清代）

经年困道路，此日复东行。为校军台政，来巡屯籍氓。

秋风吹旷野，夕照下边城。万里逢摇落，凭高无限情。
桂枝香（四明中秋）
赵以夫（宋代）

青霄望极。际万里月明，无点云色。一片冰壶世界，水乡先得。年年客里惊秋半，倚西风、鬓华吹白。觅闲无路，相逢且醉，好天凉夕。

听曲曲、仙韶促拍。趁画舸飞空，雪浪翻激。行乐风流，暗省旧时京国。插空翠巘连星麓，但波痕、浮动金碧。不如归去，扁舟五湖，钓竿渔笛。
邓君肃陈亮夫任夫林开先诸子招饮水竹居
黎民表（明代）

夜来新水到柴扉，鸣雨空阶滴渐微。词客清尊开别墅，佳人纨扇画双飞。

沙边宿鸟闻歌起，江上征帆入暮归。车马长安尘似海，不如乘醉卧渔矶。
留西山
陈著（宋代）

西崦已非旧，庵居犹自妍。
树头擎月直，山腹转风圆。
閒坐忙尘外，清谈浊酒边。
悠悠一俯仰，今日是何年。
小重山（次韵定海赵簿咏梅）
陈著（宋代）

松是交朋竹是邻。横枝临水瘦，月黄昏。冲寒香入岭头云。清到底，人共一般清。

好句更无痕。门前无俗客，不须扃。暂将骚致答花神。从此去，题动玉堂春。
和用明梅十三绝
胡寅（宋代）

玉管吹残满地霜，去年遗恨不能忘。
还来月下呈疎影，先向风前试晚妆。
郊居寓目随事辄题四首 其四
袁易（元代）

决决堰根水，跳珠终日鸣。班荆坐忘返，中有激湍声。
跨鹤台
韩淲（宋代）

台占溪南最上峰，政成民乐得从容。彼时高李情如许，此地苏丁事偶逢。

可是吾身羡轻举，肯令人眼溷尘踪。昂昂紫府飞来处，一片笙箫酒满钟。
同红豆村人南归舟中即事
陆建（清代）

作客谁怜我，同船尚有君。树深村落隐，月上棹歌闻。

古塔横烟迥，秋镫隔岸分。布帆风送稳，吟过越江云。
书事
晁说之（宋代）

越天梅雨短长思，嵩阳客子问归期。
幽梦远近徒犹夷，细字老眼厌纷披。
身将隐矣又何为，且舒萦滞为客时，
故自平平欲语谁。
过黄河
唐鉴（清代）

万里安澜日，频来唤渡时。风驱征应急，云逐片帆迟。

捧士原无术，乘槎会有期。中流思砥柱，激浊更伊谁。
缪朝宗第一百一十六
文天祥（宋代）

空荒咆熊罴，摧残没藜莠。
平生江海心，其人骨已朽。
寒夜石东村留宿东村村舍
李锴（清代）

孤鸿翅垂老蛟蛰，暮天苍莽惊飙急。时辈相逢龃龉多，南辕北辙宁相及。

促膝东村村夜长，爱客偏论上下床。感君意气为君舞，喔喔鸡啼木末霜。
题广利院
王之望（宋代）

翠岭苍岩带落霞，水云平野一川斜。
二山相距无千里，数口俱仙有两家。
仇穴便当营草屋，武陵何必访桃花。
择乡试复询风俗，善政人人令尹夸。
罢丞零陵忽病伤寒，谒医两旬，如负担者日远
杨万里（宋代）

料病如料敌，用药如中的。
淮阴百战有百胜，由基百发无一失。
老唐脉法明更高，阅人二竖可得逃。
探囊起死无德色，掉臂不为曳裾客。
但使乡邻少卧痾，眼底名医麻竹多。
嗟予诗瘦仍多病，两旬进尺退不寸。
逢君已晚亦未恨，扫除何曾费余刃。
长句藉手聊尔耳，真成不直一杯水。
戏赠李主簿
施肩吾（唐代）

官罢江南客恨遥，二年空被酒中消。

不知暗数春游处，偏忆扬州第几桥。
步西湖次韵徐南卿
陈造（宋代）

西湖千顷画，政用好诗临。
鉴揭雾解駮，屏纡云浅深。
钿车随宝马，红舫度青林。
归去开囊锦，君先炷水沈。
咏琉璃
韦应物（唐代）

有色同寒冰，无物隔纤尘。象筵看不见，堪将对玉人。
冬日游览
王维（唐代）

步出城东门，试骋千里目。
青山横苍林，赤日团平陆。
渭北走邯郸，关东出函谷。
秦地万方会，来朝九州牧。
鸡鸣咸阳中，冠盖相追逐。
丞相过列侯，群公饯光禄。
相如方老病，独归茂陵宿。
行香子
诸枚（清代）

人在梁溪，家在西溪，绿荫浓、紫燕黄鹂。宜晴宜雨，楼阁参差。

有燕时琴，闲时史，闷时棋。

城与山齐，树与楼齐。喜春来，花影迷离。夕阳人语，难画难题。

正鸟声和，茶声沸，笑声低。
代馆职应诏和元夕
毛滂（宋代）

太平乐事及黎元，佳月兰灯照有年。
景焰煌煌浮魏阙，清光有有抱尧天，
皇明烛远辉星斗，睿唱宣和胜管弦。
十二明珠供照乘，夜光飞出九重渊。
旧馆忆王抱节
李龏（金朝）

夜雨沧波上，寒塘草市中。钟闻两寺应，室掩一床空。

买醉留僧烛，敲吟折水荭。沙边鸣宿雁，亦似哭诗翁。
最高楼（和杨民瞻席上用前韵赋牡丹）
辛弃疾（宋代）

西园买，谁载万金归。多病胜游稀。风斜画烛天香夜，凉生翠盖酒酣时。待重寻，居士谱，谪仙诗。

看黄底、御袍元自贵。看红底、状元新得意。如斗大，只花痴。汉妃翠被娇无奈，吴娃粉阵恨谁知。但纷纷，蜂蝶乱，送春迟。
思平泉树石杂咏一十首。钓台
李德裕（唐代）

我有严湍思，怀人访故台。客星依钓隐，仙石逐槎回。

倒影含清沚，凝阴长碧苔。飞泉信可挹，幽客未归来。
寄鞏丈哭孙
姜特立（宋代）

情爱难缠旷士襟，俗缘那似道缘深。
已知达识空诸幻，万事从头付醉吟。
临高台
佚名（两汉）

临高台以轩，下有清水清且寒。
江有香草目以兰，黄鹄高飞离哉翻。
关弓射鹄，令我主寿万年。
送杨自西少司马终养归里
许汝霖（清代）

铜柱留名纪壮猷，翩然彩服放扁舟。两朝养望储黄发，八座辞荣奉白头。

客久谁无归里梦，官高偏忘倚门忧。先生爱日情何限，手芼陔兰进膳羞。
水西草堂
牟融（唐代）

萝径萧然曲业存，闲云流水四无邻。身留白屋潜踪迹，

门□□无学隐沦。无对琴尊江上月，笑看花木镜中春。

遗书自有亲□处，何必驱驰扰世尘。
和林子长韵二首
袁说友（宋代）

我老倦吟哦，君诗如渊明。
秀句出閒暇，熏然有余情。
寒深雪意浅，颇厌十日晴。
东邻买婵娟，一斛明珠轻。
借我一面看，诗人岂狂生。
荣木 其四
陶渊明（魏晋）

先师遗训，余岂云坠！
四十无闻，斯不足畏。
脂我名车，策我名骥。
千里虽遥，孰敢不至！
雪崖
释绍昙（宋代）

壁立千寻度玉风，绝扪摩处有行踪。
草鞋踏出毗卢印，见得分明隔万里。
中秋夜梦
李俊民（金朝）

征衣不用赠春罗，试听尊前一曲歌。为问从来云雨事，如何偏向梦中多。
曾仲恭侍郎惠酒以偶有名酒无夕不饮为韵谢之 其五
章甫（宋代）

丹阳贤使君，高谊今所无。铃斋有馀閒，遥忆耕田夫。

满船送美酒，盛事惊道途。客来即留醉，不用倩行酤。
游龙潭
李弥逊（宋代）

百念轻冰已着汤，解缨何必濯沧浪。
欲收一滴寒潭水，散作人间无尽凉。
偈二首
释元素（宋代）

大丈夫，秉慧剑，般若锋兮金刚焰。
非但能摧外道心，早曾落却天魔胆。
未开口时先分付，拟思量处隔千山。
莫言佛法无多子，未透玄关也大难。
戏书圆觉经后
辛弃疾（宋代）

圆觉十二菩萨问，吾取一二余鄙哉。
若是如来真实语，众生却自胜如来。
谈生墨竹人拟夏卿点染石兰犹称独步予钦绝艺聊赠斯言
王廷陈（明代）

画师好手久寂寞，晚有谈子能孤鶱。心机妙入此君室，足迹遍孤诸王门。

自从屏障得汝笔，忽惊潇湘来我轩。更烦拂素写兰杜，灵均千古留芳魂。
上冢
方岳（宋代）

烟水初平稳放阊，解缨聊复濯沧浪。
每年上冢天无准，是处下田春正忙。
岁月可惊寒悄悄，贤愚同尽绿茫茫。
早知识字能为崇，不废吾翁百本桑。
九日蹑云岩
邱云霄（明代）

野外黄花节，山中绿酒芬。晴岚开绝巘，秋意满高云。

客至妨僧定，樵諠散鹿群。幽探成汗漫，尊酒惜馀曛。
游西山 其一
赵善漮（宋代）

閒向西山顶上游，碧天高挂晚云收。雨馀花气浓如酒，风鼓松声冷似秋。

险句每惊神鬼泣，雅怀不贮古今愁。恍疑身在蓬莱境，笑指前溪当弱流。
七夕赋咏成篇
沈叔安（唐代）

皎皎宵月丽秋光，耿耿天津横复长。停梭且复留残纬，

拂镜及复更新妆。彩凤齐驾初成辇，雕鹊填河已作梁。

虽喜得同今夜枕，还愁重空明日床。
正纪诞辰辄成三绝句为寿所谓寿者非世俗之寿
郭印（宋代）

复卦初爻寓意深，祗缘虚静见天心。
君生正遇黄钟律，宜把真阳却众阴。
池州
金君卿（宋代）

秋浦南边绝点埃，碧围烟嶂一屏开。
当时小杜行吟处，重见高阳骑从来。
和鲍辇七夕四绝 其一
李昭玘（宋代）

织女黄姑天一隅，九清飞驭尽通衢。年年须作秋风约，此事朦胧信有无。
贺梁溪李先生陪右府
邓肃（宋代）

虏兵震地喧鼙鼓，黑帜插城遍楼橹。
蔽空戈甲来如云，群盗相随剧豺虎。
胡尘漠漠四壁昏，诸将变名窜军伍。
十万兵噪龙德宫，上皇避狄几无所。
嗣君匹马诣行营，朕躬有罪非君父。
奸臣草表遽书降，身率百官先拜舞。
那知冯道冷笑渠，立晋犹存中国主。
翠华竟作沙漠行，望云顿有关河阻。
九天宫殿郁岧嶤，目断离离变禾黍。
生灵日夕望中兴，犹幸君王自神武。
相公特起为苍生，下视萧曹无足数，
词议云涌纷盈庭，群策但以二三取。
老谋大节数子并，行见犁庭灭金虏。
立马常依仗下鸣，日咏杜鹃怀杜甫。
飞鸟犹尊古帝魂，激烈浩歌来义旅。
规模共佐李西平，庙貌不移旧钟簴。
丙辰寄国举兄
陈傅良（宋代）

是间南极老人星，乔木脩篁亦有情。直向朱明为后殿，不随黄落入秋声。

儿孙衮衮看新出，兄弟团团得晚成。笑阅世人心事短，却从黄老问长生。
沁园春 悠然阁种木芍药
吴绮（清代）

半阁初成，正见南山，名曰悠然。有疏窗六尺，低才压帽，藏书两架，小恰如船。

芳树檐头，晴岚屋上，放了晨衙即醉眠。春深矣，且聘红买绿，俸里支钱。

洛阳佳种争妍，想太白、清平调可怜。把护花铃索，随时安顿，移春亭幔，着意遮全。

贳酒酹香，教歌试艳，拚与花王结胜缘。吾还笑，笑当年杜牧，也为花颠。
雪效柳子厚
晃冲之（宋代）

月落鸡声寒，晓色静茅屋。
开门惊不知，夜雪压修竹。
槎牙生新冰，鳞甲刻溪谷。
皛皛洲渚明，冽冽川原肃。
孤蹲雀不动，沈酣客犹宿。
呼童晨汲归，独潄寒泉玉。
连日雪未能多曾远逸见惠二首遵欧苏律禁体物
张镃（宋代）

待伴犹虚夜，羞明或遇朝。
但依歌袖舞，休向鬓丝飘。
有句清堪比，令人意自消。
暖寒林下具，相就可须招。
五君咏·刘伶
钱选（宋代）

刘公善闭关，怀情灭闻见。
鼓钟不足叹，容色岂能眩。
韬精日沉饮，谁知非荒宴。
颂酒虽短章，深衷自此见。
槟榔
陈学圣（清代）

鲜叶流丹似饮醇，盘堆手捧藉相亲。却嗤年少瓠犀女，化尽蛮方乌齿人。
玉河进舟至玉泉山作 其一
弘历（清代）

一雨昆明水涨波，夹川农事阅如何。云黄遍硕高牟穗，毯绿才分嫩稻科。
嵩山十志十首·金碧潭
卢鸿一（唐代）

水碧色兮石金光，滟熠熠兮濙湟湟。泉葩映兮烟茑临，

红灼灼，翠阴阴。翠相鲜兮金碧潭，霜天洞兮烟景涵。

有幽人兮好冥绝，炳其焕兮凝其洁，悠悠千古兮长不灭。
岁暮书事十二首 其十一
张耒（宋代）

日落擎明烛，一杯千里心。骄儿惊醉舞，山仆怪悲吟。

谷冷水流急，天昏云起阴。三更何处雁，急急尚哀音。
奉和大观文相公见寄古风
许翰（宋代）

旃裘乱衣裳，风雨飘屋庐。
南奔万里空，脱死锋镝余。
翠华狩绝域，黄尘翳修涂。
朝无嵇侍中，溅血沾谁裾。
夷儿金束袍，漉蔌悬珊瑚。
骄气吞九州，投饵术已疏。
公捐绕朝策，观化聊据梧。
凤凰渺鸿乙，紫氛谁与俱。
丘壑岁已晚，钟鼎功未书。
弃置委时运，超摇游物初。
此忧自古有，此乐绝世无。
邂逅拯横流，功成吾不居。
次韵酬吕大厚庵题田居见赠 其二
林朝崧（清代）

地僻无人扣竹关，农书一卷自林间。荷锄良苦身偏健，抱瓮虽忙意却闲。

采药直穷云起处，种瓜常到日西还。几多幽事红尘外，莫怪终年不下山。
寿湖南汪仓十首
廖行之（宋代）

西府风流载世长，玉龙鳞甲更储祥。
庆源衮衮多英杰，可但韦平一再芳。
晋门。晋武帝
周昙（唐代）

汉贪金帛鬻公卿，财赡羸军冀国宁。

晋武鬻官私室富，是知犹不及桓灵。
赠别周文显三首 其三
赵蕃（宋代）

夏旱更忧秋旱，江南未卜湖南。兀兀相看蹇步，萧萧重跨羸骖。
题钟山新寺后三日钦蒙圣制和章感遇之馀谨再用韵赋 其一
来复（明代）

宝刹新成护百灵，钟山泉石有光荣。金轮朝佛诸天喜，玉帛来王万国平。

定起不知明月上，身闲只爱白云迎。龙飞幸际雍熙日，亲见黄河一度清。
小酌
陆游（宋代）

偶向东园把一杯，不辞团坐扫苍苔。
野花经雨自开落，山鸟穿林时去来。
皂白正非天欲辨，青黄要与木为灾。
今年秋後犹能健，剩乞梅栽与李栽。
赠开元观李法师
李石（宋代）

射虎将军须发白，老作三茅洞中客。
群仙呼去问姓名，谓是前中李八百。
天孙乞与云锦衣，白日化为仙鹤飞。
赤城山下百花市，卖符卖药沽酒归。
次韵邹允达怀仙吟十首 其五
童轩（明代）

银浦流云夜气澄，蟾光碾出一轮冰。步虚坛上瞻星斗，翠壑丹崖几万层。
虽然吟五首 其二
方回（元代）

沽酒人家短竹篱，门前三两牧牛儿。虽然此是寻常物，军马才过不见之。
春晚
严粲（宋代）

向来得意在烟霞，失脚黄尘负岁华。过却海棠浑不省，梦中犹自咏梅花。
句 其二
丁谓（宋代）

背装花屈膝，白打大廉斯。进前行两步，跷后立多时。
西北有高楼
冯时行（宋代）

西北有高楼，氛氲临大路。
飞檐转春风，绮窗琐云雾。
皎服者谁子，倾城北容与。
娟娟长眉青，不受脂泽污。
娉婷惜不嫁，恐为荡子悮。
写心泛清瑟，独不怨迟暮。
江行十首 其十
李纲（宋代）

春到江波绿，潮来浦溆深。晓风看五两，家信抵千金。

笑读谪仙句，病为庄舄吟。世途游历遍，归去老山林。
颂古二十四首
释宗演（明代）

大川欲济须舟檝，大厦谋成必巨材。
又是一年能事毕，山僧赢得笑咍咍。
杭州杂诗和林石田
汪元量（宋代）

烽火来千里，狼烟度六桥。
岭寒苍兕叫，江晓白鱼跳。
壮士披金甲，佳人弄玉箫。
偶余尊酒在，聊以永今朝。
阮郎归
廖刚（宋代）

因戏作云。乙未云间舟中。

月桥风槛水边居。画楼三鼓初。草堂收拾读闲书。起看清夜徂。

闲想像，尽踌躇。玉牌金字铺。梦魂纵有也成虚。那堪和梦无。
十二月十七日移病家居成五长句 其一
张耒（宋代）

水国穷冬犹未雪，木牙草色似春馀。医教治嗽停朝饮，目为方眠废夜书。

众醉羞随人鼓舞，天知谁怕鬼揶揄。久已率野由吾道，又信从来德不孤。
晏子谏杀烛邹
刘向（两汉）

齐景公好弋，使烛邹主鸟而亡之。公怒，诏吏欲杀之。晏子曰： “烛邹有罪三，请数之以其罪杀之。”公曰：“可。”于是召而数之公前，曰：“烛邹，汝为吾君主鸟而亡之，是罪一也；使吾君以鸟之故杀人，是罪二也；使诸侯闻之以吾君重鸟而轻士 ，是罪三也。数烛邹罪已毕，请杀之 。”公曰：“勿杀！寡人闻命矣。”
对酒用太白韵
吕敦礼（清代）

长绳难系日，鞭石难渡海。悠悠忽百年，神仙又安在。

富贵不足慕，掣电闪光彩。金石变坚贞，沧桑亦迁改。

买醉有青钱，不饮将谁待。善恶亦同归，岁月去不来。

世网苦缠人，谁能摆脱开。十千沽美酒，与君倾尊罍。

取乐艳阳时，莫待霜雪催。百年能几何，奄忽入泉台。

累累道旁冢，日暮飞尘埃。君看古昔人，于今安在哉。
暮春书事兼怀义俶子青诸昆季
钟辕（清代）

软尘十丈柳青青，紫陌流莺三度听。客久奚奴曾负气，梦里乡井转愁醒。

杨花似雪娥江水，莲叶如钱历下亭。为问枫香兄弟辈，鸱囊蜡屐几回经。
晋鼓吹曲二十二首 其六 景龙飞
傅玄（魏晋）

景龙飞。御天威。聪鉴玄察。动与神明协机。从之者显。逆之者灭夷。

文教敷。武功巍。普被四海。万邦望风。莫不来绥。圣德潜断。

先天弗违。弗违祥。享世永长。猛以致宽。道化光。赫明明。

祚隆无疆。帝绩惟期。有命既集。崇此洪基。
颂古十五首
释慧远（宋代）

三唤三应，更饶贴称。
月逗寒窗，水归巨浸。
负汝负吾，全锋敌胜。
赋成都碧鸡坊李氏石君
孙松寿（宋代）

造化小儿斲山骨，几年流落蛟龙窟。太湖一碧浸玻璃，澜吞浪吐穷奔突。

瑰奇未许困泥沙，漂出江皋空㟮屼。清寒偃蹇如高人，肯向蓬蒿念埋没。

曩闻上苑饶奇珍，千形万状高嶙峋。当年搜索困山海，毡包席裹车辚辚。

规模岂但肖五岳，气象直欲凌三神。一朝胡马窥城下，例随矢石荒荆榛。

怜君分落幽人手，不逐尔辈污尘垢。首阳寂寞伯夷清，潇湘冷落三闾瘦。

李侯胸中饱云梦，得君不用斯琼玖。馆之旧隐与周旋，竹士松宾三益友。

相看一洗名利心，眉宇更清元德秀。君今几世德未衰，霜寒玉立癯而寿。

咄嗟世眼多嗜好，玩形忘理十八九。奇章所蓄森琅玕，名标甲乙空纷然。

到溉奇礓高崒嵂，一掷徒为负进钱。石君于汝非不厚，较其所得无何有，愿公世济此君为不朽。
醉歌 其三
汪元量（宋代）

淮襄州郡尽归降，鞞鼓喧天入古杭。国母已无心听政，书生空有泪成行。
和程泰之阁学咏雪十二题·藏雪
袁说友（宋代）

凛节清姿老更坚，不须藏雪待炎天。
明年归拜颁冰宠，吉甫清风在舜弦。
梦游散关渭水之间
陆游（宋代）

平生望眼怯天涯，客里何堪度岁华？但恨征轮无四角，不愁归路有三叉。
驿窗灯闇传秋柝，关树烟深宿暮鸦。
叱犊老翁头似雪，羡渠生死不离家。
送陈正之三首
方回（元代）

昔在东原北，高唐一再行。
金书儒庙壮，画壁驿亭清。
仕宦中年达，亲知远道迎。
江南何处好，细话紫阳城。
书吴通判焚黄卷
顾清（明代）

淮甸风烟接海门，甘棠随处绿阴蕃。人传旧德歌三异，帝有新阴贲九原。

华表月明苍树合，宝函春动彩云翻。乡人应悔籯金误，衰草荒坟泣断猿。
海棠
徐似道（宋代）

子美无诗到海棠，酒边游戏略平章。
日烘不睡却成睡，风暖无平却自平。
花事一番劳应接，春光强半被分张。
速来窠上寻徐老，同醉花前作楚狂。
喜晴 其一
卫宗武（宋代）

梅雨成霖味已甘，淋漓更久恐难堪。风雷几昼起平陆，星斗一宵移下潭。

万畛针芒青曳曳，千山鳞羽绿毵毵。老夫晴雨不关念，心醉青编维日酣。
金茎仙人辞汉歌
张吉（明代）

烧金饵玉燕齐客，霞表心情鬼踪迹。空中沆瀣期奉君，十指金仙倚空碧。

青青草已绵千里，阿奴更祝螟蛉子。两都文武遂成灰，独唁刘家旧山水。

东都却忆茂陵道，恨不当初与俱老。车轮未转泪成河，白日无光天宇小。
病中即事十五首 其二
赵蕃（宋代）

汀袍犹拥绿，林幄尚遮青。霖雨秋冬接，商飙早晚经。

枯荄明野烧，槁叶暗深坰。荣谢何终极，衰迟孰所令。
游苕山次秋浦王方伯韵兼呈万峰李参戎 其一
区越（明代）

酒经谈罢又茶经，兴落招提醉易醒。小憩不妨诸念息，重来惟记万松青。

野云弄影倏时散，竹韵可人闲坐听。在处山林无案牍，老当投辖莫劳形。
伯益以玉舟相酬酢席上口占二绝 其二
刘学箕（宋代）

元正讲礼讵能忘，便辱留连设酒浆。笑指一船春盎盎，稽山应未愧知章。
暮春
晃冲之（宋代）

溅溅流水曲穿沙，林叶深深不过鸦。
自恨春来浑不识。殷勤着地拾残花。
题温日观葡萄
岳正（明代）

功力延年本草收，忍将轻易换凉州。我家家后林塘晚，谁惜西风一架秋。
嘉树
韩维（宋代）

残芳不入眼，爱此嘉树秀。
青云重欲垂，翠幄远相斗。
轻凉迎早夏，繁影乱清昼。
兹日更徘徊，聊携一樽酒。
丁酉重九日宿顺昌步云阁绝句七首呈味道明府
刘克庄（宋代）

小休绿树濯清泉，垢尽身轻意欲仙。
岂必鲁儒知此乐，舞雩风止在溪边。
九思 其二 怨上
王逸（两汉）

令尹兮謷謷，群司兮哝哝。哀哉兮淈淈，上下兮同流。

菽藟兮蔓衍，芳虈兮挫枯。朱紫兮杂乱，曾莫兮别诸。

倚此兮岩穴，永思兮窈悠。嗟怀兮眩惑，用志兮不昭。

将丧兮玉斗，遗失兮钮枢。我心兮煎熬，惟是兮用忧。

进恶兮九旬，复顾兮彭务。拟斯兮二踪，未知兮所投。

谣吟兮中壄，上察兮璇玑。大火兮西睨，摄提兮运低。

雷霆兮硠磕，雹霰兮霏霏。奔电兮光晃，凉风兮怆悽。

鸟兽兮惊骇，相从兮宿栖。鸳鸯兮噰噰，狐狸兮徾徾。

哀吾兮介特，独处兮罔依。蝼蛄兮鸣东，蟊蠽兮号西。

蛓缘兮我裳，蠋入兮我怀。虫豸兮夹余，惆怅兮自悲。

伫立兮忉怛，心结縎兮折摧。
山中小集
文天祥（宋代）

江山闲胜赏，万户不须留。
客醉客多事，吾诗吾自酬。
夕风吹绛蜡，春色漾黄流。
宾从归来夜，滁翁无此游。
清明
王禹偁（宋代）

无花无酒过清明，兴味萧然似野僧。
昨日邻家乞新火，晓窗分与读书灯。
声声慢（应制赋芙蓉、木樨）
陈郁（宋代）

澄空初霁，暑退银塘，冰壶雁程寥寞。天阙清芬，何事早飘岩壑。寥神更裁丽质，涨红波、一奁梳掠。京影里，算素娥仙队，似曾相约，闲把两寥商略。开时候、羞趁观桃阶药。绿幕黄帘，好顿胆瓶儿著。年年粟金万斛，拒严霜、锦丝围幄。秋富贵，又何妨、与民同乐。
次韵赵郎中泛舟之作
高斯得（宋代）

危楼杰出清苕浒，一眺苍然尽平楚。
倚栏兴尽兰桡举，时听长年作吴语。
赵盾当權人共苦，白苹清风渺何处。
人生得閒价无伍，天遣吾侪共休汝。
公孙爱客茶屡煮，风味端能继桑苧。
晚凉一巵荐菇黍，清唱时闻采莲女。
刀兹胜践须燕许，好与留题镇烟屿。
吾诗老去浑漫与，不畏传抄殚万楮。
湖州道中四首 其一 望道场山塔
孙觌（宋代）

碧玉旋螺插暮烟，遥看桂子落僧前。试寻白水田头路，一苇横江浪接天。
四序回文十二首 其二 夏
宇文虚中（宋代）

草径迷深绿，莲池浴腻红。早蝉鸣树曲，鲜鲤跃潭东。
挽李仲辅三首 其二
张元干（宋代）

貌古期惊世，心夷合享年。交游称长者，风味配先贤。

雁序飘零地，龙门寂寞边。不知谁作诔，著意翠珉镌。
醉落魄（务观席上索赋）
韩元吉（宋代）

楼头晚鼓。佳人莫唱黄金缕。良宵镫火还三五。肠断扁舟，明日宵南去。

离觞欲醉谁能许。风前蝶闹蜂儿舞。明年此夜知何处。且插梅花，同听画檐雨。
广趣亭
张诩（明代）

风流学士文章手，墨水翻腾风雨骤。予来白云访高踪，一间亭子依山秀。

两丸日月东西飞，昔日红颜今白首。男儿料理果何事，功名富贵真刍狗。

春风驻屐昆崙颠，伸出擎天一双手。罗浮匡庐尽椎碎，南海西江消一口。
拟古诗
萧统（南北朝）

窥红对镜敛双眉。含愁拭泪坐相思。念人一去许多时。

眼语笑相近来情。心怀心想甚分明。忆人不忍语。

衔恨独吞声。
苕城雪中归棹
陈忱（清代）

孤城门未启，风雪一舟停。村店茅柴酒，官塘牧马亭。

逼寒头转白，仄岸草犹青。岁晏归心迫，乡音易动听。
中元谒陵次屠东湖韵
梁储（明代）

松栝苍苍望不迷，五陵风露已凄凄。立当明月频惊雁，行过荒村只听鸡。

原庙尚闻藏剑履，关门何用借封泥。不堪马上成归梦，还绕东华綵仗齐。
湖山十景·三潭印月
王洧（宋代）

塔边分占宿湖船，宝鉴开匳水接天。
横玉叫云何处起，波心惊觉老龙眠。
忆北山送胜上人
王安石（宋代）

苍藤翠木江南山，激激流水两山间。
山高水深鱼鸟乐，车马迹绝人长闲。
云埋樵声隔葱蒨，月弄钓影临潺湲。
黄尘满眼衣可濯，梦寐惆怅何时还。
答智威偈 其二
慧忠（唐代）

虚无是实体，人我何所存。妄情不须息，即汎般若船。
咏史 其二
卢若腾（明代）

韩非韩公子，说秦欲亡韩；谋策未见用，身先死说难。

李斯师荀卿，燔书发难端；富贵三十年，三族并诛残。

非死因斯谮，斯死坠高奸；中怀既不祥，祸伏似锋攒。

伟哉张子房，报韩心力殚；功成从赤松，身退名亦完。

悠悠千载下，去取随所安。
瘦马
张昱（元代）

少尽其力老弃之，此岂有意埋敝帷？不如汗血阵前死，以革就裹将军尸。
雪夜有感
陆游（宋代）

狂胆轮囷欲满躯，面麾谁悯滞江湖？青衫曾奏三千牍，白首犹思丈二殳。
龙虎翔空瞻王气，犬羊度漠避天诛。
何时冒雪趋行殿，香案前头进阵图？
东亭
苏过（宋代）

闭眼黄庭万想归，此心久已息纷驰。幽居正喜门罗雀，晨起何妨笏拄颐。

自信丹田足梨枣，不忧瘴雨滞茅茨。三山咫尺承明远，世路榛芜谁与披。
夜坐
项安世（宋代）

天寒人倍爽，夜静雨初暄。
旧稿诗重定，新编手自繙。
相亲灯不厌，共坐意忘言。
独笑重城里，千家正梦魂。
寓清河闻警
申佳允（明代）

甘陵一夜客心惊，闻报中州近苦兵。共道圣明方应运，如何盗贼敢横行。

千军满地骷髅血，百里连天鼙鼓声。肉食寻常矜胜算，问谁今日请长缨。
三高堂
黄潜（宋代）

三贤同一隐，所遇时则异。不居云水乡，讵泄英雄气。
水龙吟 题湖山胜槩亭
张野（元代）

翠微曾共登临，冷光潋滟三千顷。玉京佳处，景虽天造，地因人胜。

若把西施，淡妆浓抹，两相比并。道此间如对，姮娥仙子，慵梳掠，临鸾镜。

满意曲阑芳径。早安排、雨篷烟艇。茶瓯雪卷，纹楸雹碎，醉魂初醒。

湖海高情，林泉清意，几人能领。算知音只有，中宵凉月，浸蓬莱影。
次韵答林首座
行端（元代）

一房閒寄长松下，残喘谁留如病何。为报南山旧玄侣，幻华光景已无多。
拟孟东野闻砧 其二
许乃济（清代）

寄书书不达，寄衣衣欲裂。谁将一片声，敲落千山月。

欲知声中悲，请看指上血。血指犹可浣，柰此双鬓雪。
刁景纯得假还丹阳
刘攽（宋代）

晨霜落川水，行子自相趣。帝城桂为薪，斗米胜白玉。

丈人乘老犹爱书，十年厌直承明庐。汉廷三最得予告，此行亦是思鲈鱼。

沙头打鼓朝发船，捩柂已见江湖天。落帆京口望北固，此溪此山如宛然。

壮年封侯岂不好，金朱祇令夸者道。闻公东冈长万杉，采芝何似商山老。
沁园春 草花
曹慎仪（清代）

细绾银丝，巧裁玉剪，锦片成围。爱繁英烂漫，不愁漂泊，柔枝绰约，何用栽培。

听雨春归，惜花人倦，惆怅芳菲点翠苔。无聊甚，倩飞蚨几许，买得重开。

应教蝶怨蜂猜。恰宛似、梢头乍折来。向青铜镜里，绿鬟低坠，紫金钗□，素手轻排。

香借兰膏，晕黏粉黛，漫整新妆晓梦回。相看遍、尽艳红娇白，独让燕台。
和昌甫竹句 其四
韩淲（宋代）

僧寺本来能脱俗，水南逼市漫成竿。台喧地污要除扫，禅月当年真可安。
夜坐戏作
陆游（宋代）

飕飕松韵生鱼眼，汹汹云涛涌兔毫。
促膝细论同此味，绝胜痛饮读离骚。
俗有社日不饮酒变为猪之说作诗示儿曹
赵蕃（宋代）

雨势来相续，阴霾郁不舒。
举觞随楚俗，酌体从枯鱼。
宰肉非吾事，祈田顾岁储。
龙猪自有分，社饮不关渠。
答学者
刘克庄（宋代）

自古名家岂偶然，虽游于艺必精专。
经生各守单传旧，国弈常争一着先。
马老于行知向导，鹄腾而上睹方圆。
殷勤寄语同袍者，努力磨教铁砚穿。
正月初八日同莫少虚蒲大受王园泛舟各赋二首
郭印（宋代）

春江晚多思，拂面风棱棱。
舟行明镜中，天水同一澄。
沧波濯新柳，乔松上寒藤。
风梅雪飘径，两麦青平陵。
文鲂自潜跃，好鸟相唤应。
倥偬日少暇，因循来未曾。
清游鄙谢傅，豪气压陈登。
岂惟得佳士，亦复同高僧。
幽情各披写，醉语或侵凌。
偶兹惬怀抱，萧然遗爱憎。
旷野暝烟合，长林初月升。
回舟兴未已，孤塔耿疏灯。
垂柳
李商隐（唐代）

娉婷小苑中，婀娜曲池东。朝佩皆垂地，仙衣尽带风。

七贤宁占竹，三品且饶松。肠断灵和殿，先皇玉座空。
行春次俞兄韵
吴龙翰（宋代）

几日春愁不出行，园林又是了清明。
春风桃李一场梦，夜月江山千古情。
吟倚长松伺鹤到，坐临钓石看云生。
此怀不解自拈出，谩语离骚入笛声。
初秋寓直三首
郑畋（唐代）

晓星独挂结麟楼，三殿风高药树秋。

玉笛数声飘不住，问人依树在东头。

宿鸟翩翩落照微，石台楼阁锁重扉。

步廊无限金羁响，应是诸司扈从归。

幽阁焚香万虑凝，下帘胎息过禅僧。

玉堂分照无人后，消尽金盆一碗冰。
送郑尚书守建安十首
彭龟年（宋代）

闻上金华劝讲班，启心长是片言间。
一从元佑诸公后，得此渊源自玉山。